[{"text_idx": "#000002", "text": "C\u0302u vi forgesis vian pasvorton?"}, {"text_idx": "#000004", "text": "Enhavas iujn ajn de miaj terminoj"}, {"text_idx": "#000005", "text": "Eblas au\u0306skulti c\u0302i tiun artikolon, kiun voc\u0302legis Shanshan."}, {"text_idx": "#000006", "text": "La c\u0302ina kulturo estas forte influita de la du filozofioj Taoismo kaj Budhismo."}, {"text_idx": "#000007", "text": "Lau\u0306 Taoismo, la 15-a tago de la sepa monato de la luna kalendaro estas zho\u0304ng yua\u0301n \u4e2d\u5143, la Tago de fantomoj. La tutan sepan monaton oni nomas Monato de fantomoj. En 2023 g\u0302i dau\u0306ros de la 16-a de au\u0306gusto g\u0302is la 14-a de septembro."}, {"text_idx": "#000008", "text": "Taoismo instruas, ke en tiu monato la pordo de la Infero estas malfermita. La imago pri la infero estas influita de Budhismo. En Budhismo, post la morto iuj farig\u0302as Budhoj au\u0306 sanktuloj. Sed la plejmulto devas renaskig\u0302i. Ekzistas ses eblaj manieroj por renaskig\u0302i: kiel dio, duon-dio, homo, besto, malsatulo au\u0306 inferulo. Lau\u0306 la agoj de homoj dum la vivo ili renaskig\u0302os en la posta vivo en unu el tiuj ses manieroj. Homoj, kiuj renaskig\u0302as kiel inferuloj, tute ne povas mang\u0302i, nek trinki."}, {"text_idx": "#000009", "text": "Lau\u0306 Budhismo, ne ekzistas nur unu budho. Budho estas iu ajn, kiu atingis plenan spiritan liberig\u0302on. Bodisatvo estas sanktulo, homo kiu povus farig\u0302i budho. Fama sanktulo, Bodisatvo Ks\u0323itigarbha, j\u0302uris, ke li ne farig\u0302os budho g\u0302is la infero malplenig\u0302os.\nC\u0302inoj kredas, ke oni regalu fantomojn, kiuj venas el la infero en la monato sepa. C\u0302iuj temploj festas en c\u0302i tiu monato. La festo havas la nomon Zon Juen Pu Du \u4e2d\u5143\u666e\u6e21. C\u0302inoj kredas, ke regalado al inferaj fantomoj alportos bons\u0302ancon. Homoj ne arang\u0302as gravajn aferojn dum tiu monato, ekzemple ac\u0302eti domon, fari gravan kontrakton, edzinig\u0302i, ktp. Gepatroj ne volas, ke iliaj gefiloj vojag\u0302u tiumonate. Plenkreskuloj ne s\u0302atas, ke iliaj infanoj alproksimig\u0302u al akvo. Ili timas, ke iu akvo-fantomo povus tiri la infanon en la akvon por anstatau\u0306i g\u0302in kiel fantomo."}, {"text_idx": "#000010", "text": "Oni ec\u0302 ne diru la vorton \u201cfantomo\u201d, c\u0302ar la vorto mem povus voki ilin. La homoj nomas fantomojn \u201cbona frato\u201d, por ke la fantomoj ne misfaru al ili."}, {"text_idx": "#000011", "text": "Nuntempe por budhanoj, tiu monato estas sankta monato. Estas rakonto pri iu knabino, kiu tre amis sian patrinon. La patrino faris multajn malbonajn agojn dum sia vivo, kaj tial s\u0302ia filino pentis pro s\u0302i. C\u0302ar la pentado de la filino estis tre profunda, Budho permesis, ke la filino rerenkontu sian mortintan patrinon. Poste la servistino de la filino naskis bebon, kiu tuj povis paroli kaj volis vidi la filinon. La bebo evidente estis la mortinta patrino, kiu plore priskribis la inferon al sia iama filino. Bons\u0302ance, pro s\u0302ia pentado la patrino povis forlasi la inferon kaj renaskig\u0302i kiel homo, tamen s\u0302i vivos nur g\u0302is s\u0302i estos 13-jarag\u0302a. Tial, multaj homoj en tiu monato legas sutron por siaj prauloj."}, {"text_idx": "#000012", "text": "Liru Chen estas c\u0302ina esperantistino, kiu log\u0302as en Pintung, en la sudo de Tajvano. S\u0302i eklernis Esperanton en la jaro 2014. Dum siaj ses komencaj jaroj de lernado de Esperanto, s\u0302i vojag\u0302is al Universalaj Kongresoj kaj aliaj kongresoj, kaj vizitis Koreujon, Japanujon, Vjetnamujon kaj kelkajn eu\u0306ropajn landojn."}, {"text_idx": "#000013", "text": "evidente: klare, tiel ke oni facile vidas au\u0306 komprenas g\u0302in.\nfantomo: imago de mortinta homo, kiu movig\u0302as kvazau\u0306 g\u0302i ankorau\u0306 vivus."}, {"text_idx": "#000014", "text": "filozofio: la studo de g\u0302eneralaj kaj bazaj demandoj, ekzemple rilate al ekzistado, scioj, valoroj, menso kaj lingvo.\ninfero: terura loko, kie post la morto homoj suferas punojn pro la malbonaj agoj, kiujn ili faris dum la vivo."}, {"text_idx": "#000015", "text": "influi: havi efikon al la pensoj kaj agoj de alia(j) homo(j).\nj\u0302uri: esprimi tre forte sian intencon fari iun agon, alvokante al iu dio au\u0306 sankta idealo, ke oni vere faros tion.\nkontrakto: skriba interkonsento, leg\u0302e valida, kiu devigas ambau\u0306 subskribintojn plenumi iun agadon."}, {"text_idx": "#000016", "text": "penti: bedau\u0306ri kaj senti malg\u0302ojon pro iu malbona ago, kiun oni faris, kun intenco ne plu fari tiun aferon.\nregali: doni bonan mang\u0302aj\u0302on au\u0306 trinkaj\u0302on (au\u0306 ion alian bonan kaj plezurigan).\nsutro: parolo au\u0306 teksto de la religia gvidanto Budho au\u0306 de unu el liaj c\u0302efaj sekvantoj.\ntemplo: konstruaj\u0302o kun religia celo uzata por la servado de iu dio au\u0306 diino."}, {"text_idx": "#000017", "text": "Saluton, g\u0302i estis tre bona kaj interesa. mi s\u0302atas multe la orientan kulturon kaj mi ne konas tiun c\u0302i fakton. dankon al vi Liru Chen"}, {"text_idx": "#000024", "text": "Por bone funkcii, uea.facila uzas kuketojn. Legu nian Privatecan politikon por ekscii kiel ni uzas viajn informojn kaj la Uzkondic\u0302ojn por esti uzanto de la retejo."}]